**ИЗГУБЕНОТО СЕМЕЙСТВО**

НАЧАЛОТО

Живял някога един цар и една царица. Те си имали четири деца, които се казвали Рейчъл, Алекс, Марисол и Рени.

Марисол била най-голямата и се учела да прави магии. Рейчъл и Алекс били близначки и тяхното занимание се казвало Интернет, а Рени си падала по спорта.

Една вечер владетелите се събудили внезапно – в двореца им горял пожар. Родителите грабнали малките си деца и ги оставили пред праговете на четири различни семейства. Направили това, защото разбрали, че някой иска да им навреди и пожелали децата им да бъдат на сигурни места. Открили врага си – вещицата Мириям, и я затворили в стъклено шише. Щом се отървали от нея, се върнали да вземат децата си, но хората не им ги дали. Те били разбрали, че децата притежават специални сили.

Преди да оставят децата, царят и царицата дали на дъщерите си по една вещ, с чиято помощ можели да се открият, щом пораснат. На Марисол дали гривна със следните инициали: ***М, Р, А, Р.*** На Рейчъл и Алекс дали две половини на брошка-сърце със същите букви, а на Рени – такъв пръстен.

СЛЕД 14 ГОДИНИ...

Минали 14 години и момичетата пораснали. Марисол станала на 17, Алекс и Рейчъл – на 16, а Рени – на 15 години.

Един ден вторите им родители, които ги били отгледали, по някаква случайност изпратили и четирите деца на пазар едновременно. Момичетата се сблъскали и изпуснали бижутата с инициалите. Близначките се погледнали и видели, че са като две капки вода. Тогава разбрали, че имат общо минало.

Алекс проверила в интернет за буквите и попаднала на цялата им семейна история... Разказала на сестрите си и те решили да открият истинските си родители.

Докато всички спели, Мириям най-после успяла да се освободи от шишето. Тя разбрала за срещата на момичетата и решила да не им позволи да се видят с истинските си майка и баща. За целта им направила черна магия, която трябвало да ги скара.

На другия ден сестрите започнали да спорят коя от тях е наследница на трона, но щом погледнали инициалите, магията спряла да действа. Марисол направила бяла магия, с която занапред да се предпазват от черни.

Диренето на родителите им отново започнало.

БИТКАТА

Докато сестрите търсели двореца на родителите си, Мириям им поставяла фалшиви улики.

Един ден те отишли в библиотеката, а вещицата се преоблякла като библиотекарка. Тя скрила биографичната книгата за царя и царицата и дала на четирите сестри фалшива, в която пишело, че родителите им са мъртви. Очите на момичетата се изпълнили със сълзи.

В този момент вълшебните инициали засияли и довели истинската книга до Марисол, Алекс, Рейчъл и Рени. Те отворили страницата, където пишело за врага на владетелите и видели снимката на „библиотекарката“!

Тогава започнала страшна битка между Марисол и Мириям. Другите сестри помагали, с каквото можели. Компютърджийките разсеяли вещицата със сложни термини, Рени я ударила с топка по главата и тя паднала на земята, а най-голямата сестра я омагьосала да стане на прах.

Така принцесите победили вещицата.

ОТКРИВАНЕТО НА ВЛАДЕТЕЛИТЕ

Щом принцесите победили Мириям, започнали да разучават книгата. В нея намерили следното изречение: „Дворецът сам ще се открие на този, който реши гатанката ми: четири букви, а сред тях – две еднакви. Що е то?“

Сестрите дълго мислили, но изведнъж се сетили:

– Това са инициалите ни, разбира се! – казали те в един глас. – Буквите са ***М, Р, А, Р!***

– Вие познахте! – отвърнала книгата.

Тогава дворецът излязъл от нея! Вътре били и царят, и царицата.

Семейството най-после се събрало и заживяло дълго и щастливо.

*Филиз Ахмед Палаз, 5.б клас*

*СУ „Хр. Проданов“ – гр. Карлово*

*Клуб „Литературен Еверест“*

*Ръководител: Росица Иванова*